Regter sê Mantsoe is 'duiwel in vermomming' | Maroela Media
Die foto van Karabo Mokoena wat op haar vermiste persoon-plakkaat versprei is
Regter Peet Johnson het Donderdag in die Suid-Gautengse hooggeregshof Karabo Mokoena se moordenaar as 'n "duiwel in vermomming" bestempel.
Johnson het Sandile Mantsoe tot 32 jaar tronkstraf gevonnis en in sy vonnisoplegging gesê hy het Mokoena harteloos vermoor.
Hy het gesê Mantsoe het Mokoena vermoor en toe met sy lewe voortgegaan asof niks ooit gebeur het nie.
"Die hof kan jou nie op enige ander manier as die duiwel in vermomming beskryf nie. Moord is 'n afgryslike misdaad wat dié hof kan beskryf as 'n misdaad waarvoor daar nie omdraaikans is nie. Die oorledene het 'n grondwetlike reg gehad op lewe. Lewe is die belangrikste bate vir alle mense. In dié geval het die oorledene niks nie. Sy is te danke aan jou weg vir altyd," het Johnson aan Mantsoe gesê.
Mantsoe is tot 30 jaar tronkstraf gevonnis vir moord, vyf jaar vir aanranding met die doel om ernstig te beseer en vier jaar vir dwarsboming van die gereg. Hy sal effektief 32 jaar tronkstraf uitdien aangesien die vonnisse gelyklopend uitgedien sal word.
Johnson het verder gesê Mantsoe het mans 'n "slegte naam" gegee en verdien om ernstig gestraf te word. Moord op vroue duur volgens Johnson steeds voort ten spyte van swaar vonnisse wat die skuldiges opgelê word.
"Jy kan nie meer net aangaan soos altyd nie. Jy het veroorsaak dat die skale van geregtigheid skeefgetrek het en die hof moet dit korrigeer. Die vonnis wat jy vandag ontvang het sal haar nie terugbring nie. Jy het geen berou getoon nie en selfs tydens jou getuienis vandag het jy verantwoordelikheid probeer vryspring en die oorledene gekritiseer en selfs so ver gegaan as om haar pa daarvan te beskuldig dat hy sy dogter mishandel het – 'n aantyging wat weerlê is deur haar suster," het Johnson gesê.
Die volgepakte openbare galery was hoorbaar verlig toe die vonnis gelewer is. Mantsoe het emosieloos in die beskuldigdebank gestaan.
Maroela Media het vroeër berig Mantsoe het vroeër Donderdag gesê hy is jammer dat hy Mokoena se liggaam verbrand het, maar volgehou dat hy haar nié vermoor het nie.
Mokoena se verkoolde liggaam is in April 2017 in 'n vlak graf in Lyndhurst in Johannesburg gevind.
Waarom kry haar moordenaar swaerder straf as moordenaars van minderheidsgroepe? Is dit nie dalk iets wat die internasionale gemeenskap bewus gemaak moet word van nie?
Ja regter, ek ken baie duiwels in vermomming.
Stem saam en nou moet die belastingbetaler nog vir 30 jaar vir hom instaan. n Heerlike veilige tuiste, bed, klere en voedsel en ook die tevergeefse poging om van die duiwelse mondering ontslae te raak.